एसियाडमा ट्रायथलनका दुई अफिसियल
चाहना शाह र पुष्परत्न वज्राचार्यले चीनको हाङझाउमा हुने १९ औं एसियाली खेलकुदको ट्रायथलनमा टेक्निकल अफिसियलको भूमिका निर्वाह गर्ने भएका छन् ।
काठमाडौँ — चाहना शाह र पुष्परत्न वज्राचार्यले चीनको हाङझाउमा हुने १९ औं एसियाली खेलकुदको ट्रायथलनमा टेक्निकल अफिसियलको भूमिका निर्वाह गर्ने भएका छन् ।शाहले असिस्ट्यान्ट रिकोभरी र बज्राचार्यले असिस्ट्यान्ट एड स्टेसन २ मा काम गर्ने जिम्मेवारी पाएका छन् । नेपाल ट्रायथलन संघका अध्यक्ष निलेन्द्रराज श्रेष्ठले एसियाली खेलकुदको ट्रायथलनमा टेक्निकल अफिसियलको भूमिकामा नेपाली सहभागी हुन लागेको दोस्रोपल्ट भएको बताए । २०१८ को एसियाडमा एकजना (धनेश प्रजापति) इन्डोनेसिया गएका थिए । यसपालि दुई जना चीन जाने छन् । श्रेष्ठले यसलाई एउटा सफलताको रूपमा लिनुपर्ने बताए । चीन जाने दुवैले अन्तर्राष्ट्रिय ट्रायथलन संघको आईटीयू टेक्निकल लेभल वान कोर्स गरेका छन् । असोज ६ देखि हाङझाउमा हुने एसियाली खेलकुदमा नेपाली खेलाडीले ३० खेलमा प्रतिस्पर्धा गर्दै छन् । तीन स्पर्धा (व्यक्तिगत महिला र पुरुष तथा मिक्स रिले) समावेश गरिएको ट्रायथलनमा चार खेलाडीको छनोट भएका छन् । श्रेबी महर्जन, युस्का महर्जन, मौलिक महर्जन र वसन्त थारु अन्तिम तयारीमा छन् ।